ZAPISNIK

21. sjednice Vijeća Gradske četvrti Trešnjevka - jug održane 16. veljače 2023. (četvrtak) u Područnom uredu Trešnjevka, Park Stara Trešnjevka 2, dvorana 314/II, s početkom u 18:00 sati

PRISUTNI ČLANOVI VIJEĆA:
Krešimir Bikić, Rada Borić, Ante Ćosić, Marina Ivandić, Davor Jandrić, Nenad Ljubić, Josip Markanović, Elvira Mulić, Zvonimir Mustaf, Jagoda Novak, Irena Rožman, Danijel Samaržija, Marin Sladić, Daniela Širinić, Nikola Tomašegović, Esad Turković i Slaven Vukasović.

ODSUTNI ČLANOVI VIJEĆA: Larisa Petrić i Davor Terzić.

OSTALI PRISUTNI: 
	Božidar Ferk – član Stožera civilne zaštite Gradske četvrti Trešnjevka-jug
	Romano Novosel - član Stožera civilne zaštite Gradske četvrti Trešnjevka-jug
Tihana Soljankić – predsjednica VMO Gajevo
Marko Palada – predsjednik VMO Prečko
Marijana Hrestak – voditeljica Područnog odsjeka Trešnjevka-jug
Božidarka Ciglar – viši stručni suradnik u Područnom odsjeku Trešnjevka-jug

Predsjednica pozdravlja prisutne članove Vijeća i goste te konstatira da sjednici prisustvuje 17 od 19 članova Vijeća Gradske četvrti Trešnjevka – jug te otvara 21. sjednicu Vijeća.

Predsjednica zbog opravdanih razloga predaje vođenje 21. sjednice Vijeća potpredsjedniku Nikoli Tomašegoviću.

Potpredsjednik predlaže prihvaćanje zapisnika 20. sjednice Vijeća Gradske četvrti Trešnjevka – jug.
Vijeće jednoglasno prihvaća tekst zapisnika 20. sjednice Vijeća održane 19. siječnja 2023.
Potpredsjednik predlaže da se članovi Vijeća izjasne o svim predloženim točkama dnevnog reda, ukoliko ima prijedloga o izostavljanju pojedine točke dnevnog reda ili da se izmjeni njihov redoslijed te ukoliko ima prijedloga za dopunu dnevnog reda.
Nema prijedloga.
Vijeće jednoglasno prihvaća predloženi dnevni red koji glasi:
DNEVNI RED
1. Raspolaganje zemljištem:
a) dio k.č.br. 4954/1 k.o. Rudeš
b) k.č.br. 6152/5 k.o. Vrapče
2. Davanje suglasnosti na prijedlog korekcije voznog reda autobusne linije 134 Črnomerec – Prečko
3. Imovinsko-pravni status objekta u Ulici don Petra Šimića 2 i zemljišta k.č.br. 5756/2 k.o. Rudeš
4. Prijedlog zaključka o razrješenju i imenovanju člana Stožera civilne zaštite Gradske četvrti Trešnjevka-jug
5. Pitanja, prijedlozi i obavijesti

Ad. 1. Raspolaganje zemljištem:
a) dio k.č.br. 4954/1 k.o. Rudeš
Članovi Vijeća primili su materijal uz poziv. Potpredsjednik uvodno obrazlaže predmetnu točku dnevnog reda te otvara raspravu.
Bez rasprave Vijeće uz 14 glasova ZA i 3 PROTIV donosi
Z A K LJ U Č A K 
o davanju mišljenja o mogućnosti raspolaganja zemljištem k.č.br. 4954/1 k.o. Rudeš

1. Vijeće Gradske četvrti Trešnjevka-jug zaprimilo je dopis Gradskog ureda za upravljanje imovinom i stanovanje - Sektora za upravljanje imovinom Grada kojim se traži očitovanje o mogućnosti raspolaganja zemljištem dio k.č.br. 4954/1 k.o. Rudeš u svrhu formiranja nove građevna čestice.
2. Vijeće podržava mišljenje Vijeća Mjesnog odbora Gajevo te nije suglasno s raspolaganjem predmetnim zemljištem u navedenu svrhu jer nije došlo do promjene činjeničnog stanja u odnosu na prethodno donesen zaključak o navedenom zemljištu.
3. Vijeće predlaže da se predmetno zemljište daje u zakup u svrhu uređivanja zelene površine.
4. Vijeće ponavlja svoj zahtjev od 31. kolovoza 2022. kojim se traži da se ubuduće uz zahtjeve kojima se traži očitovanje Vijeća o mogućnosti raspolaganja zemljištem priloži i podatak o postojanju ili ne postojanju ugovora o zakupu za isto. 
5. Zaključak dostaviti Gradskom uredu za upravljanje imovinom i stanovanje te Gradskom uredu za mjesnu samoupravu, civilnu zaštitu i sigurnost.

b) k.č.br. 6152/5 k.o. Vrapče
Članovi Vijeća primili su materijal uz poziv. Potpredsjednik uvodno obrazlaže predmetnu točku dnevnog reda te otvara raspravu. U raspravi sudjeluju: Marin Sladić, Marko Palada i Nikola Tomašegović.
Nakon rasprave Vijeće uz 12 glasova ZA, 3 PROTIV i 2 SUZDRŽANA donosi
Z A K LJ U Č A K 
o davanju mišljenja o mogućnosti raspolaganja zemljištem k.č.br. 6152/5 k.o. Vrapče

1. Vijeće Gradske četvrti Trešnjevka-jug zaprimilo je dopis Gradskog ureda za upravljanje imovinom i stanovanje - Sektora za pravne poslove kojim se traži očitovanje o mogućnosti raspolaganja zemljištem k.č.br. 6152/5 k.o. Vrapče u svrhu provođenja postupka prodaje.
2. Vijeće nije suglasno s navedenim prijedlogom.
3. Vijeće predlaže da se predmetno zemljište daje u zakup u svrhu uređivanja zelene površine.
4. Vijeće ponavlja svoj zahtjev od 31. kolovoza 2022. kojim se traži da se ubuduće uz zahtjeve kojima se traži očitovanje Vijeća o mogućnosti raspolaganja zemljištem priloži i podatak o postojanju ili ne postojanju ugovora o zakupu za isto. 
5. Zaključak dostaviti Gradskom uredu za upravljanje imovinom i stanovanje te Gradskom uredu za mjesnu samoupravu, civilnu zaštitu i sigurnost.


OBRAZLOŽENJE

Uvidom u stanje na terenu, konstatirano je da se u slučaju navedenog zemljišta radi o ograđenoj uređenoj zelenoj površini. S obzirom na to, Vijeće smatra da je u interesu Gradske četvrti Trešnjevka-jug i Grada Zagreba da se zemljište zadrži u gradskom vlasništvu te da se njezino korištenje u svrhu uređivanja zelene površine uredi ugovorom o zakupu.

Ad. 2. Davanje suglasnosti na prijedlog korekcije voznog reda autobusne linije 134 Črnomerec – Prečko
	Članovi Vijeća primili su materijal uz poziv. Potpredsjednik uvodno obrazlaže predmetnu točku dnevnog reda te otvara raspravu. 
Bez rasprave Vijeće jednoglasno donosi
Z A K LJ U Č A K 
o davanju mišljenja na prijedlog korekcije polazaka voznog reda autobusne linije 134 Črnomerec-Prečko

1. Vijeće Gradske četvrti Trešnjevka-jug zaprimilo je dopis Zagrebačkog električnog tramvaja d.o.o. kojim se traži mišljenje na prijedlog korekcije polazaka voznog reda autobusne linije 134 Črnomerec-Prečko.
2. Vijeće podržava mišljenje Vijeća Mjesnog odbora Prečko koje je suglasno s navedenom korekcijom voznog reda.
3. Zaključak dostaviti Zagrebačkom električnom tramvaju d.o.o. i Gradskom uredu za mjesnu samoupravu, civilnu zaštitu i sigurnost.

Ad. 3. Imovinsko-pravni status objekta u Ulici don Petra Šimića 2 i zemljišta k.č.br. 5756/2 k.o. Rudeš
Članovi Vijeća primili su materijal uz poziv. Potpredsjednik uvodno obrazlaže predmetnu točku dnevnog reda te otvara raspravu. U raspravi sudjeluju: Danijel Samaržija, Jagoda Novak, Nikola Tomašegović, Rada Borić, Slaven Vukasović, Božidar Ferk, Elvira Mulić, Marina Ivandić i Esad Turković.
Nakon rasprave jednoglasno donosi
Z A K LJ U Č A K 
o provjeri statusa i vlasničkih odnosa za zgradu i zemljište u 
Ulici don Petra Šimića br. 2, k.č.br. 5756/2 k.o. Rudeš

1. Vijeće Gradske četvrti Trešnjevka-jug razmatralo je prijedlog Vijeća Mjesnog odbora Jarun o provjeri statusa i vlasničkih odnosa za zgradu i zemljište u Ulici don Petra Šimića br. 2, k.č.br. 5756/2 k.o. Rudeš.
2. Vijeće podržava mišljenje Vijeća Mjesnog odbora Jarun kojim se traži očitovanje Gradskoga ureda za upravljanje imovinom i stanovanje o imovinsko – pravnim donosima na predmetnim nekretninama budući da je 27. listopada 2021. donesena presuda Županijskoga suda u Zagrebu kojom se preinačuje presuda od 28. veljače 2017. godine i proces vraća na prvostupanjski postupak 
3. Vijeće traži da se u novoj pravnoj situaciji razmotre sve mogućnosti o suvlasničkim pravima Grada Zagreba, koji je na početku pregovora, 1993. godine, raspolagao sa 692,34 m2 od ukupnoga dijela zgrade (u toj kvadraturi nisu iskazani zajednički dijelovi zgrade).

4. Vijeće napominje da je riječ o ključnom središnjem objektu u četvrti koji je gotovo napušten i propada te je svaki dogovor ili nagodba s vlasnikom navedenog prostora umjesto novih dugotrajnih sudskih sporova i s ciljem vraćanja zgrade javnoj namjeni, iznimno dobrodošlo. 
5. Zaključak dostaviti Gradskom uredu za upravljanje imovinom i stanovanje te Gradskom uredu za mjesnu samoupravu, civilnu zaštitu i sigurnost.

Ad. 4. Prijedlog zaključka o razrješenju i imenovanju člana Stožera civilne zaštite Gradske četvrti Trešnjevka-jug
	Članovi Vijeća primili su materijal uz poziv. Potpredsjednik uvodno obrazlaže predmetnu točku dnevnog reda te otvara raspravu. 
Bez rasprave Vijeće jednoglasno donosi
ZAKLJUČAK
o razrješenju i imenovanju člana Stožera civilne zaštite 
Gradske četvrti Trešnjevka-jug 

1. Dužnosti člana Stožera civilne zaštite Gradske četvrti Trešnjevka-jug (u daljnjem tekstu: 	Stožer) razrješuje se:
- Miroslav Pavlija, Gradsko društvo Crvenog križa Zagreb.
2. Za člana Stožera imenuje se:
- Romano Novosel, Gradsko društvo Crvenog križa Zagreb.
3. Ovaj će zaključak biti dostavljen Gradskom uredu za mjesnu samoupravu, civilnu zaštitu i sigurnost.
OBRAZLOŽENJE

Sukladno članku 4. Zaključka o osnivanju stožera civilne zaštite gradskih četvrti Grada Zagreba (Službeni glasnik Grada Zagreba 21/17) članove stožera imenuju vijeća gradskih četvrti.
Sukladno članku 28. stavku 3. Poslovnika o radu Vijeća Gradske četvrti Trešnjevka-jug (Službeni glasnik Grada Zagreba 33/22) Vijeće zaključkom, između ostalog, osniva radna tijela.
Gradsko društvo Crvenog križa Zagreb predlaže da se razriješi član Miroslav Pavlija, a imenuje Romano Novosel, kao predstavnik Gradskog društva Crvenog križa Zagreb u Stožeru civilne zaštite Gradske četvrti Trešnjevka-jug.
Slijedom iznijetoga, Vijeće Gradske četvrti Trešnjevka-jug donijelo je, na 21. sjednici, 16. veljače 2023.  Zaključak o razrješenju i imenovanju člana Stožera civilne zaštite Gradske četvrti Trešnjevka-jug.
 Zaključak o razrješenju i imenovanju člana Stožera civilne zaštite Gradske četvrti Trešnjevka-jug biti će dostavljen Gradskom uredu za mjesnu samoupravu, civilnu zaštitu i sigurnost.

Ad. 5. Pitanja, prijedlozi i obavijesti
Potpredsjednik podsjeća da se u materijalima 21. sjednice Vijeća nalazi odgovor Gradskog ureda za mjesnu samoupravu, civilnu zaštitu i sigurnost na upit člana Vijeća Danijela Samaržije i članice Vijeća Jagode Novak sa prošle 20. sjednice Vijeća, o realizaciji Plana komunalnih aktivnosti Gradske četvrti Trešnjevka-jug u 2022. (PKA GČ Trešnjevka-jug u 2022.).
Također obavještava da je Gradski ured za mjesnu samoupravu, civilnu zaštitu i sigurnost proslijedio upit o razlozima djelomične dostave procjena troškova za predložene akcije u 2023., Zagrebačkom holdingu d.o.o., Podružnici Zagrebačke ceste te se očekuje odgovor koji će po primitku također biti dostavljen svima na znanje.
Podsjeća i na organizirano dobrovoljno darivanje krvi u prostoru Mjesnog odbora Knežija u Zagrebu, Albaharijeva ulica 2 u subotu 18. veljače 2023. od 10:00 do 13:00 sati te poziva na sudjelovanje i prosljeđivanje obavijesti svima zainteresiranima.
Predsjednica poziva i predstavnike Dobrovoljnog vatrogasnog društva Jarun i Gradskog društva Crvenog križa Zagreb da o terminu i mjestu održavanja navedene akcije obavijeste i svoje članove.
Članica Vijeća Jagoda Novak pohvaljuje dostavljeni odgovor o realizaciji PKA GČ Trešnjevka-jug u 2022. i predlaže da takav način obavještavanja postane praksa i u budućem razdoblju.
Predsjednica obavještava da iz PKA GČ Trešnjevka – jug u 2022. stavka izrade projektne dokumentacije za objekt mjesne samouprave u Bićanićevoj ulici 5 nije ugovorena jer se zbog derutnosti objekta odustalo od prijave za energetskom obnovom u čiju svrhu je ista zatražena, a navedeni objekt je uvršten na popis objekata pogođenih potresom koje je potrebno srušiti.
Članica Vijeća Jagoda Novak postavlja upit o prenesenim obvezama iz PKA GČ Trešnjevka – jug u 2022. koje se odnose na hortikulturno uređivanje. Predsjednica odgovara da je u prošloj godini Podružnica Zrinjevac na razini Grada Zagreba dobila preko 180 zahtjeva za izradom projektne dokumentacije što premašuje njihove kapacitativne mogućnosti na godišnjoj razini. Stoga je s navedenom Podružnicom dogovoreno da će se sve aktivnosti usvojene PKA GČ Trešnjevka – jug u 2022. realizirati, ali u ovoj 2023. godini.
Kako je i Podružnica Zagrebačke ceste zaprimila cca. 4000 do 5000 zahtjeva za dostavu procjena troškova s obje podružnice dogovorena je dostava obavijesti vijećima o njihovim kapacitativnim mogućnostima obrade prije slanja zahtjeva za 2024..
Budući da više nitko ne traži riječ, potpredsjednik zaključuje sjednicu.
Dovršeno u 18:50 sati.

KLASA: 024-08/23-002/77
URBROJ: 251-11-13-15/009-23-6
Zagreb, 16. veljače 2023.

Zapisnik vodila:
Božidarka Ciglar, dipl.ing.
Predsjednica
Vijeća Gradske četvrti
Trešnjevka – jug

Elvira Mulić, v.r.



	
	Izvješće o glasanju na 21. sjednici VGČ Trešnjevka-jug, 16.2.2023.

